text: Chok over nyt bro-forslag 
  30 april 2011 kl. 18.19
  Borgerne i Fredericia-bydelen Erritsø er rystede over forslaget om en ny Lillebæltsbro parallelt med den "nye" Lillebæltsbro.
  Transportministeriets rapport om mulige nye broforbindelser over Lillebælt har nærmest sendt chokbølger gennem Erritsø. 
  Der er fire forslag. To af dem var kendte i forvejen. Men de to andre var overraskende. Især idéen om at bygge en Lillebæltsbro der skal løbe parallelt med den nuværende såkaldte nye Lillebæltsbro. 
  - Jeg blev chokeret, da jeg læste det, siger formanden for sammenslutningen af grundejerforeningen i Fredericia Lars Erik Bjerker. 
  Han bor selv i Erritsø, og kan se frem til at få den nye bro nærmest hen over hovedet, hvis den bliver vedtaget. 
  TV SYD har talt med tre af landsdelens folketingsmedlemmer der er med i trafikudvalget. De har endnu ikke en favoritforbindelse. Men umiddelbart er de lunkne over parallel-broen. Men slår dog fast at den stadig er i spil.
  